**Leeliselement** ehk **leelismangaanelement** on praegusajal kõige laiemalt kasutatav primaarelement, millel on tsinksüsielemendi ees mitmeid eeliseid. 

 Leeliselemendi ehitus: 1 ‒ nikeldatud terasplekist kest (pluss-väljaviiguga);  
2 ‒ metallist voolujuht; 3 ‒ negatiivne elektrood; 4 ‒ separaator;5 ‒ positiivne elektrood; 6 ‒ kilekate; 7 ‒ ülerõhuventiil; 8 ‒ isoleervahek; 9 ‒ teraspõhi (miinus-väljaviik)
Eri suurusega leeliselemendid ja 9 V patarei
Toodetakse peamiselt silindrilisi leeliselemente (vt primaarelement) ja nendest koostatud silindrilisi ja risttahukakujulisi patareisid.

Ehitus
------

Leeliselemendi positiivseks elektroodiks (katoodiks) on elementi ümbritsev teraskest ja sellega elektrilises ühenduses olev mangaandioksiid (MnO2). Negatiivse elektroodi (anoodi) moodustab elemendi keskel paiknev terastihvtist voolujuht ning seda ümbritsev tsinkpulbri ja leelismetalli kaaliumi hüdroksiidi (KOH) pasta. Elektroode eraldab ioone läbilaskvast kiudainest separaator, mis on samuti immutatud elektrolüüdina toimiva kaaliumhüdroksiidiga. Normaalsel kasutamisel gaasieraldus puudub, seepärast saab elemendid valmistada hermeetilistena. Lühise korral või ülemäära kõrgel temperatuuril hoiab elemendi lõhkemise ära kaitseventiil, mille kaudu gaas eraldub.

Elektrokeemilised reaktsioonid
------------------------------

Elektrokeemiliselt on leeliselement leeliselektrolüüdiga tsink-mangaandioksiidelement.
Anoodil tsink oksüdeerub, loovutades elektrone (e−); seejuures moodustunud tsinkhüdroksiid Zn(OH)2 laguneb tsinkoksiidiks ZnO ja veeks H2O:

Zn + 2OH− → Zn(OH)2 + 2e−;
Zn(OH)2 → ZnO + H2O.
Katoodil toimub reduktsioonireaktsioon: 

2MnO2 + H2O + 2e− → Mn2O3 + 2OH−.
Redoksreaktsiooni üldvalem:

Zn + 2KOH + 2MnO2 + 2e− → 2e− + ZnO + 2KOH + Mn2O3.
Seega elemendi kasutamisel leeliselektrolüüti KOH peaaegu ei kulu, nii et seda võib elemendis olla vähesel hulgal ja vastavalt saab suurendada mangaandioksiidi kogust.

Leeliselemendi võrdlus tsinksüsielemendiga(tüüp AA)
---------------------------------------------------

| Parameeter | Mõõtühik | Leeliselement | Tsinksüsielement |
| --- | --- | --- | --- |
| Nimipinge | V | 1,5 | 1,5 |
| Avaahelapinge (värskel elemendil) | V | 1,57‒1,63 | 1,6 |
| Energiatihedus | Wh/dm³ | 350 | 150 |
| Mahutavus (tühjendamisel pingeni 0,8 V) | Ah | 2,8 | 1,2 |
| Sisetakistus | Ω | 0,15 | 0,5 |
| Isetühjenemine (20 °C juures) | % kuus | 0,2 | 7 |
| Jääkmahutavuskolmeaastase säilitamise järel |  % | > 90 | < 10 |
| Madalaim töötemperatuur | °C | −20 | −10 |
| Lekkekindlus |  | suur | piisav kuni halb (eriti odavatel elementidel) |
| Tarbitud elektrihulga hind | sent/Ah | 8–45 | 17‒80 |

Viited
------

1. ↑  Battery FAQ at www.powerstream.com

Välislingid
-----------

* Alkaline Cells

| * v
* r
Keemilised vooluallikad |
| --- |
| Primaarelemendid  | 
Galvaanielement  • Hõbeoksiidelement  • Leclanché element  • Leeliselement  • Liitiumelement  • Nööpelement  • Tsinksüsielement  • Tsinkõhkelement |  |
| Sekundaarelemendid | 
Aku  • Akupatarei  • Aeglaselt isetühjenev NIMH-aku  • Leelisaku  •  • Nikkel-metallhüdriidaku  • Pliiaku  • Liitiumioonaku  • Liitiumpolümeeraku  • Naatriumioonaku  • NMC-aku  • LFP-aku |
| Elemendi osad | 
Anood  • Elektrolüüt  • Elektrood  • Ioon  • Katalüsaator  • Katood  • Poolläbilaskev membraan |
| Vaata ka | 
Isetühjenemine • Kütuseelement  • Läbivooluelement  • Patarei |